DOLOŽKA PREDNOSTI 
medzinárodnej zmluvy pred zákonmi

(čl. 7 ods. 4, ods. 5 ústavy)

1. 	Gestor zmluvy:
Ministerstvo zahraničných vecí Slovenskej republiky

2. 	Názov zmluvy:
Dohovor OSN o jurisdikčných imunitách štátov a ich majetku

3. Účel a predmet zmluvy a jej úprava v právnom poriadku Slovenskej republiky: 
Dohovor sa uplatňuje na imunity štátu a jeho majetku voči právomoci súdov iného štátu, explicitne stanovuje rozsah imunít štátu a jeho cieľom je po prvý krát v kodifikovanej forme upraviť požívanie imunít štátu vo vzťahu k sebe a k svojmu majetku voči právomoci súdov iného štátu, upraviť spôsoby a podmienky uplatnenia imunít štátu a ich účinok v súdnom konaní, špecifikovať konania, v ktorých sa štát imunity dovolávať nemôže, vymedziť prípady imunity štátu voči použitiu zabezpečovacích opatrení v súdnom konaní a pod. Jeho účelom je zároveň posilniť vládu práva a zvýšiť právnu istotu, najmä v stykoch štátov s fyzickými a právnickými osobami a prispieť ku kodifikácii a rozvoju medzinárodného práva a k harmonizácii praxe v tejto oblasti.

V slovenskom právnom poriadku je otázka požívania imunít štátu vo vzťahu k sebe a k svojmu majetku voči právomoci slovenských súdov upravená v ust. § 47 zákona č. 97/1963 Zb. v nesk. znení o medzinárodnom práve súkromnom a procesnom, ktorý ustanovuje vyňatie z právomoci slovenských súdov tak, že právomoci slovenských súdov nie sú podrobené cudzie štáty a osoby, ktoré podľa medzinárodných zmlúv alebo iných pravidiel medzinárodného práva alebo osobitných slovenských právnych predpisov požívajú v Slovenskej republike imunitu. Toto ustanovenie upravuje aj doručovanie písomností, predvolávanie uvedených osôb za svedkov, výkon rozhodnutí alebo iné procesné úkony a súčasne vymedzuje, v ktorých prípadoch je napriek vyššie uvedenému právomoc slovenských súdov daná.

4. Priama úprava práv alebo povinností fyzických osôb alebo právnických osôb: 10, 11, 12, 17

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): medzinárodná zmluva, na ktorej vykonanie je potrebný zákon a zároveň medzinárodná zmluva, ktorá priamo zakladá práva alebo povinnosti fyzických osôb alebo právnických osôb 

6. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi): medzinárodná zmluva, ktorá priamo zakladá práva alebo povinnosti fyzických osôb alebo právnických osôb

7. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): 
Dohovor OSN o jurisdikčných imunitách štátov a ich majetku sa dotýka Zákona o medzinárodnom práve súkromnom a procesnom č. z. 97/1963 Zb. v nesk. znení a v súvislosti s jeho prijatím bude potrebná zmena uvedeného zákona.